b'\n_START_ARTICLE_\nDrangijana\n_START_PARAGRAPH_\nDrangijana (staroperzijsko: Zranka,\xc2\xa0\xc2\xbbde\xc5\xbeela vode\xc2\xab) je bila satrapija perzijskega Ahemenidskega cesarstva, dana\xc5\xa1nji S\xc4\xabst\xc4\x81n v Iranu in Afganistanu. De\xc5\xbeela je prete\xc5\xbeno pu\xc5\xa1\xc4\x8davska, le v dolini reke Etymandrus, dana\xc5\xa1nja Helmand, so plodne ravnine._NEWLINE_Iranska plemena, ki so jih Grki imenovali Sarangijanci ali Drangijanci, so bili najprej podlo\xc5\xbeniki Medijcev. Njihovo oblast je okrog leta 550 pr. n. \xc5\xa1t. prevzel perzijski kralj Kir Veliki. Podobno kot Medijsko, je bilo tudi Ahemenidsko cesarstvo organizirano bolj ohlapno, zato lahko imamo obe cesarstvi za precej ohlapno plemensko konfederacijo z medijskim ali perzijskim vladarjem._NEWLINE_Drangijanci in druga plemena vzhodnega Irana so bila sorodna Medijcem in Perzijcem. Govorila so isti jezik in imela podobne obi\xc4\x8daje, na primer kult ognja in kult najvi\xc5\xa1jega boga Ahuramazda, zato perzjske oblasti niso imela za okupacijo._NEWLINE_Zgodovinarji, ki opisujejo vojne pohode Aleksandra Velikega, pravijo, da je na ozemlju Drangijane \xc5\xbeivelo pleme Arijaspe, ki je bilo znano tudi kot \xc2\xa0\xc2\xbbDobrotniki\xc2\xab, ker so re\xc5\xa1ili vojsko kralja Kira, ko je pre\xc4\x8dkala pu\xc5\xa1\xc4\x8davo._NEWLINE_V \xc4\x8dasu Dareja I. Velikega (522-486 pr. n. \xc5\xa1t.) so se za\xc4\x8dele stvari spreminjati. Darej je Ahemenidsko cesarstvo razdelil na dvajset dav\xc4\x8dnih okrajev - satrapij. Gr\xc5\xa1ki raziskovalec Herodot iz Halikarnasa (5. stoletje pr. n. \xc5\xa1t.) pravi, da so Sarangijanci spadali v isto satrapijo kot Utijci, Temenejci, Mijci in Sagartijci. V satrapiji so bila tudi nekatera plemena, ki so jih v Perzijski zaliv preselili od drugod._NEWLINE_Vsa plemena, razen Temenejcev, ki so sicer nepoznani, in Mijcev, ki so \xc5\xbeiveli v Omanu, so bila iz osrednjega Irana. V kasnej\xc5\xa1ih tekstih so Utijci omenjeni v Zagrosu, gorovju severno od perzijskega glavnega mesta Perzepolisa in Pasargade. Mo\xc5\xbeno je tudi to, da so v 6. stoletju pr. n. \xc5\xa1t. \xc5\xbeiveli malo vzhodneje._NEWLINE_Perzijci so na ozemlju Drangijane ustanovili glavno mesto z imenom Phrada, ki je morda istovetno s sodobnim mestom Far\xc3\xa2h. Mo\xc5\xbeno je tudi to, da je mesto stalo v Dahan-i-Ghulamanu v bli\xc5\xbeini dana\xc5\xa1njega Zabola, kjer so odkrili ahenenidsko pala\xc4\x8do. Dru\xc5\xbeba se je o\xc4\x8ditno spremenila in Drangijanci so iz pastirskih nomadov postali kmetje, ki so \xc5\xbeiveli v vaseh. Pomembna gospodarska dejavnost je postala proizvodnja kositra, ki je surovina za bron. Gr\xc5\xa1ki geograf Strabon iz Amazije je nekaj stoletij kasneje zapisal, da so bili Drangijanci persisontes, kar verjetno pomeni, da so\xc2\xa0\xc2\xbbpostali tak\xc5\xa1ni, kot Perzijci\xc2\xab\xc2\xa0(Geografija 15.2.10)._NEWLINE_Proces preobrazbe se je o\xc4\x8ditno kon\xc4\x8dal pred obdobjem Aleksandra Velikega, ki je pri\xc5\xa1el v Drangijano novembra 330 pr. n. \xc5\xa1t. Provinca je bila takrat dobro organizirana. Vladal pa ji je satrap Barsaentes, ki je bil isto\xc4\x8dasno satrap Arahozije. Aleksander je imenoval novega satrapa, Arsamesa, in prestolnico preimenoval v Prophthazijo._NEWLINE_Po Aleksandrovi smrti je njegovo cesarstvo razpadlo, ozemlje pa so si razdelili njegovi generali - diadohi. Drangijana je pripadla Selevku I. Nikatorju, ustanovitelju Selevkidskega cesarstva. Selevkidi so pokrajini vladali ve\xc4\x8d kot sto let. Na za\xc4\x8detku 2. stoletja pr. n. \xc5\xa1t. se je izpod njihove oblasti osamosvojla Baktrija. Njeni vladarji, ki so se imeli za Grke, so hoteli pokoriti sosednja ozemlja in leta 184. pr. n. \xc5\xa1t. osvojili Gandaro in Drangijano. Gr\xc5\xa1ko-baktrijska oblast ni trajala dolgo. Drangijano so osvojili Parti in jo z Arijo zdru\xc5\xbeili v eno upravno enoto. Tudi oblast Partov ni trajala dolgo, ker so de\xc5\xbeelo leta 128 pr. n. \xc5\xa1t. osvojili Skiti._NEWLINE_Skiti so bili nomadska plemena iz osrednje Azije, katera so dolgo \xc4\x8dasa uspevali zadr\xc5\xbeevati izven meja Irana, nekaj let pred tem pa so uspela opusto\xc5\xa1iti gr\xc5\xa1ko-baktrijsko kraljestvo. Saki so Drangijano preimenovali v Sakastan, kar se je pretvorilo v dana\xc5\xa1nji Sistan.'